b'\n_START_ARTICLE_\nSuva\n_START_SECTION_\nHistoria\n_START_PARAGRAPH_\nSaarten p\xc3\xa4\xc3\xa4llik\xc3\xb6t pyysiv\xc3\xa4t vuonna 1874 Britanniaa ottamaan saarten hallinnon hoitaakseen. Niinp\xc3\xa4 Fid\xc5\xbeist\xc3\xa4 tuli samana vuonna Ison-Britannian siirtomaa. T\xc3\xa4st\xc3\xa4 alkoi voimakkaan taloudellisen kasvun aika. Syyn\xc3\xa4 brittien edess\xc3\xa4 alistumiseen oli Yhdysvaltojen painostus. Seru s\xc3\xa4ilytti kuitenkin asemansa arvovaltaisimpana p\xc3\xa4\xc3\xa4llikk\xc3\xb6n\xc3\xa4 kuolemaansa 1883 asti. _NEWLINE_Kun heimop\xc3\xa4\xc3\xa4llikk\xc3\xb6 Seru Epenisa Cakobau oli luovuttanut saaren briteille, n\xc3\xa4m\xc3\xa4 siirsiv\xc3\xa4t p\xc3\xa4\xc3\xa4kaupungin Levukasta Suvaan vuonna 1877, koska Levuka todettiin liian syrj\xc3\xa4iseksi. P\xc3\xa4\xc3\xa4kaupungin siirto toteutui vuonna 1882. Brittil\xc3\xa4inen eversti F. E. Pratt nimitettiin Fid\xc5\xbein kenraalikuver\xc3\xb6\xc3\xb6riksi vuonna 1875 ja h\xc3\xa4n suunnitteli Suvalle asemakaavan. Kaupunki kasvoi, kun l\xc3\xa4hist\xc3\xb6n kyli\xc3\xa4 liitettiin siihen. Suvan pinta-alaksi tuli kaksi neli\xc3\xb6kilometri\xc3\xa4. V\xc3\xa4kiluku kasvoi, koska britit toivat huomattavia m\xc3\xa4\xc3\xa4ri\xc3\xa4 siirtoty\xc3\xb6voimaa Intiasta._NEWLINE_Suva sai kaupungin aseman ensimm\xc3\xa4isen\xc3\xa4 Fid\xc5\xbeiss\xc3\xa4 vuonna 1952.\n_START_SECTION_\nMaamerkit\n_START_PARAGRAPH_\nMaan korkein rakennus Reserve Bank of Fiji Building sijaitsee Suvassa, kuten my\xc3\xb6s Etel\xc3\xa4-Tyynenmeren yliopisto (USP).  Vanhimpia rakennuksia on Suvan kaupunginkirjasto, joka rakennettiin vuonna 1909. _NEWLINE_Suvassa on 78 puistoa. Suvan kaupat ovat keskittyneet Cumming Streetin varrelle. Alueen rakennukset ovat p\xc3\xa4\xc3\xa4osin per\xc3\xa4isin 1900-luvun alusta, mutta uusiakin on rakennettu._NEWLINE_Nausori International Airport sijaitsee Suvassa, mutta se on kooltaan pieni ja tarkoitettu ennen muuta l\xc3\xa4hialueen lennoille. Matka keskustasta kest\xc3\xa4\xc3\xa4 puolisen tuntia.  Lentoja l\xc3\xa4htee l\xc3\xa4hinn\xc3\xa4 Tuvaluun ja Tongaan. Kent\xc3\xa4lle voivat laskeutua vain pienet suihkukoneet. Nykyisin kansainv\xc3\xa4liset lennot laskeutuvat saaren toiselle puolelle  Nadiin (Nadi International Airport (NAN)), mutta Suvan kent\xc3\xa4n laajentamista kansainv\xc3\xa4lisen liikenteen vaatimiin mittoihin on harkittu._NEWLINE_Suvan satama on merkitt\xc3\xa4v\xc3\xa4 Etel\xc3\xa4isen Tyynenmeren ja muiden maanosien v\xc3\xa4lill\xc3\xa4 kulkevan tavaraliikenteen keskus. Sit\xc3\xa4 on uudistettu vuosikymmenten varrella, esimerkiksi Ro-ro-alusten k\xc3\xa4ytt\xc3\xb6\xc3\xb6n sopivaksi 1970-luvulla. Konttivarastoon mahtuu nykyisin 80 tuhatta TEUta rahtitavaraa konteissa.\n_START_SECTION_\nV\xc3\xa4est\xc3\xb6\n_START_PARAGRAPH_\nSuvan suurimmat v\xc3\xa4est\xc3\xb6ryhm\xc3\xa4t ovat fid\xc5\xbeil\xc3\xa4iset ja intialais-fid\xc5\xbeil\xc3\xa4iset. Kaupungissa asuu my\xc3\xb6s kiinalaisia, eurooppalaisia sek\xc3\xa4 eurooppalaisten ja fid\xc5\xbeil\xc3\xa4isten j\xc3\xa4lkel\xc3\xa4isi\xc3\xa4. Puhutuin kieli on englanti, mutta v\xc3\xa4hemmist\xc3\xb6kielill\xc3\xa4kin on paljon puhujia. Vuoden 2017 v\xc3\xa4est\xc3\xb6nlaskennassa Suvan kaupunkialueella oli 93\xc2\xa0874 asukasta, joista 46\xc2\xa0698 oli miehi\xc3\xa4 ja 47\xc2\xa0176 naisia.'